b"\n_START_ARTICLE_\nPok\xc3\xa9mon Red og Blue\n_START_SECTION_\nSpillmekanikk\n_START_PARAGRAPH_\nPok\xc3\xa9mon Red og Blue har et tredjepersons fugleperspektiv med tre forskjellige visninger: en kartvisning der hovedpersonen g\xc3\xa5r rundt i spillverdenen, en kampvisning, og et menygrensesnitt der spilleren kan konfigurere sine pok\xc3\xa9mon, gjenstander (\xc2\xabitems\xc2\xbb) og spillinnstillinger._NEWLINE_Spilleren kan bruke sine pok\xc3\xa9mon til \xc3\xa5 kjempe mot andre pok\xc3\xa9mon. N\xc3\xa5r spilleren m\xc3\xb8ter ville pok\xc3\xa9mon eller utfordres av trenere endres visningen til et turbasert system der spillerens pok\xc3\xa9mon er i forgrunnen, og motstanderens pok\xc3\xa9mon i bakgrunnen. Under disse kampene m\xc3\xa5 spilleren enten velge ett av fire trekk pok\xc3\xa9monen skal utf\xc3\xb8re for \xc3\xa5 sl\xc3\xa5 motstanderen, bruke en gjenstand, flykte, eller bytte til en annen pok\xc3\xa9mon. Hver pok\xc3\xa9mon har en mengde HP (\xc2\xabhit points\xc2\xbb); n\xc3\xa5r en pok\xc3\xa9mons HP reduseres til null besvimer den og kan ikke kjempe lenger. N\xc3\xa5r spillerens pok\xc3\xa9mon sl\xc3\xa5r motstanderens pok\xc3\xa9mon f\xc3\xa5r den et visst antall EXP (\xc2\xabexperience points\xc2\xbb). N\xc3\xa5r den har f\xc3\xa5tt nok EXP vil den g\xc3\xa5 opp ett niv\xc3\xa5. En pok\xc3\xa9mons niv\xc3\xa5 bestemmer dens fysiske egenskaper, som kampstatistikk og hvilke trekk den l\xc3\xa6rer. P\xc3\xa5 visse niv\xc3\xa5er kan pok\xc3\xa9mon utvikle seg. Disse utviklingene p\xc3\xa5virker ogs\xc3\xa5 pok\xc3\xa9monens statistikk og hvilke trekk den kan l\xc3\xa6re (h\xc3\xb8yere utviklinger f\xc3\xa5r bedre statistikk per niv\xc3\xa5, men l\xc3\xa6rer ogs\xc3\xa5 nye trekk p\xc3\xa5 h\xc3\xb8yere niv\xc3\xa5er enn den lavere utviklingen ville ha l\xc3\xa6rt samme trekk)._NEWLINE_\xc3\x85 fange ville pok\xc3\xa9mon er en annen viktig del av spillet. N\xc3\xa5r man kjemper mot en vill pok\xc3\xa9mon kan man kaste en pok\xc3\xa9ball p\xc3\xa5 den for \xc3\xa5 pr\xc3\xb8ve \xc3\xa5 fange den. Om man klarer \xc3\xa5 fange den, vil den bli eid av spilleren. Suksessfaktorer n\xc3\xa5r det gjelder \xc3\xa5 fange pok\xc3\xa9mon inkluderer blant annet HP-en til m\xc3\xa5lpok\xc3\xa9monen og typen pok\xc3\xa9ball som brukes; jo lavere m\xc3\xa5lets HP er og jo sterkere pok\xc3\xa9ball, jo bedre er sjansen for \xc3\xa5 fange den. Det endelige m\xc3\xa5let i spillet er \xc3\xa5 fange alle pok\xc3\xa9monene i pok\xc3\xa9dexen, et omfattende oppslagsverk over pok\xc3\xa9mon, ved \xc3\xa5 fange, utvikle og bytte til seg alle de 151\xc2\xa0skapningene._NEWLINE_Pok\xc3\xa9mon Red og Blue lar spillerne bytte pok\xc3\xa9mon mellom to spill ved hjelp av Game Boys Game Link Cable. Dette m\xc3\xa5 gj\xc3\xb8res for \xc3\xa5 fullf\xc3\xb8re pok\xc3\xa9dexen, siden visse pok\xc3\xa9mon kan kun utvikles ved \xc3\xa5 bli byttet bort, og hvert spill har visse pok\xc3\xa9mon som kun funnes i den ene utgaven. Denne kabelen gj\xc3\xb8r det ogs\xc3\xa5 mulig for to spillere \xc3\xa5 kjempe mot hverandre med pok\xc3\xa9monene sine. N\xc3\xa5r man spiller Red eller Blue p\xc3\xa5 en Game Boy Advance eller SP vil den vanlige GBA/SP-kabelen ikke virke; spillerne m\xc3\xa5 i stedet bruke Nintendos Universal Game Link Cable._NEWLINE_I tillegg til \xc3\xa5 bytte pok\xc3\xa9mon mellom Red, Blue og Yellow, kan man ogs\xc3\xa5 bytte pok\xc3\xa9mon med den andre generasjonen Pok\xc3\xa9mon-spill: Pok\xc3\xa9mon Gold, Silver og Crystal. Det er imidlertid visse begrensninger: spillene kan ikke kobles sammen dersom en av spillernes pok\xc3\xa9mon eller pok\xc3\xa9monenes trekk ble introdusert i den andre spillgenerasjonen. I tillegg kan man bruke Nintendo 64s Transfer Pak for \xc3\xa5 bytte pok\xc3\xa9mon og gjenstander til Nintendo 64-spillene Pok\xc3\xa9mon Stadium og Pok\xc3\xa9mon Stadium 2. Red og Blue er ikke kompatible med Pok\xc3\xa9mon-spillene i neste generasjon, alts\xc3\xa5 spill for Game Boy Advance eller GameCube.\n_START_SECTION_\nSetting\n_START_PARAGRAPH_\nPok\xc3\xa9mon Red og Blue finner sted i den fiktive regionen Kanto, som er basert p\xc3\xa5 den virkelige regionen Kant\xc5\x8d i Japan. Dette er \xc3\xa9n av flere regioner (som vist i senere spill), og er hjem til de 151\xc2\xa0forskjellige pok\xc3\xa9mon-artene, samt byer og landsbyer bebodd av mennesker, og veier som binder stedene sammen. Noen omr\xc3\xa5der er bare tilgjengelige etter at spillerens pok\xc3\xa9mon har l\xc3\xa6rt visse trekk, eller spilleren har f\xc3\xa5tt tak i visse gjenstander. Pok\xc3\xa9mon kan fanges i forskjellige typer omr\xc3\xa5der, med forskjellige typer pok\xc3\xa9mon i forskjellige omr\xc3\xa5der. For eksempel kan Tentacool fanges n\xc3\xa5r spilleren er i vannet, eller ved \xc3\xa5 fiske, mens Zubat kun kan fanges i huler.\n_START_SECTION_\nHistorien\n_START_PARAGRAPH_\nN\xc3\xa5r hovedpersonen i begynnelsen av spillet g\xc3\xa5r ut i h\xc3\xb8yt gress blir han stoppet av den ber\xc3\xb8mte pok\xc3\xa9mon-forskeren Professor Oak. Oak forklarer at ville pok\xc3\xa9mon bor i h\xc3\xb8yt gress, og at det kan v\xc3\xa6re farlig \xc3\xa5 m\xc3\xb8te p\xc3\xa5 dem. Han tar hovedpersonen med til laboratoriet sitt, hvor han m\xc3\xb8ter Oaks barnebarn, som ogs\xc3\xa5 \xc3\xb8nsker \xc3\xa5 bli en pok\xc3\xa9mon-trener, og er spillerens rival gjennom hele spillet. Hovedpersonen og rivalen blir bedt om \xc3\xa5 velge en pok\xc3\xa9mon blant tre forskjellige: Bulbasaur, Squirtle og Charmander. Oaks barnebarn vil alltid velge den pok\xc3\xa9monen som er sterkest mot spillerens startpok\xc3\xa9mon. Han vil s\xc3\xa5 utfordre spilleren til en pok\xc3\xa9mon-kamp med deres nye pok\xc3\xa9mon, og vil utfordre ham flere ganger i l\xc3\xb8pet av spillet._NEWLINE_N\xc3\xa5r han bes\xc3\xb8ker regionens byer vil hovedpersonen komme til pok\xc3\xa9mon-gymmer. I hver av disse bygningene er det en gym-leder som spilleren m\xc3\xa5 overvinne for \xc3\xa5 f\xc3\xa5 totalt \xc3\xa5tte gymmerker, ett fra hvert gym. N\xc3\xa5r spilleren har f\xc3\xa5tt tak i alle \xc3\xa5tte kan han delta i Pok\xc3\xa9mon League, som best\xc3\xa5r av regionens beste pok\xc3\xa9mon-trenere. Der m\xc3\xa5 spilleren kjempe mot Elite Four og til slutt den nye mesteren: Oaks barnebarn. Gjennom spillet m\xc3\xa5 spilleren ogs\xc3\xa5 kjempe mot Team Rocket, en kriminell organisasjon som misbruker pok\xc3\xa9mon. Team Rocket har mange planer for \xc3\xa5 stjele sjeldne pok\xc3\xa9mon, planer spilleren m\xc3\xa5 spolere.\n_START_SECTION_\nUtvikling\n_START_PARAGRAPH_\nKonseptet til Pok\xc3\xa9mon-sagaen kommer fra insektsamling, en hobby spilldesigner Satoshi Tajiri hadde som barn. Under oppveksten opplevde han imidlertid en \xc3\xb8kende urbanisering av hjembyen sin, og p\xc3\xa5 grunn av dette ble det f\xc3\xa6rre insektarter \xc3\xa5 fange. Tajiri la merke til at barn begynte \xc3\xa5 leke mer innend\xc3\xb8rs enn utend\xc3\xb8rs, og fikk ideen om et videospill med skapninger som minner om insekter, kalt pok\xc3\xa9mon. Han tenkte barn ville skape relasjoner til sine pok\xc3\xa9mon ved \xc3\xa5 gi dem egne navn, og s\xc3\xa5 kontrollere dem for \xc3\xa5 representere frykt eller sinne som en form for \xc3\xa5 lette stress. Pok\xc3\xa9monene bl\xc3\xb8r eller d\xc3\xb8r imidlertid aldri i kamp, de bare besvimer \xe2\x80\x93 dette var et f\xc3\xb8lsomt emne for Tajiri, som ikke ville fylle spillverdenen med \xc2\xabmeningsl\xc3\xb8s vold\xc2\xbb._NEWLINE_Da Game Boy ble sluppet tenkte Tajiri at dette systemet var perfekt for ideen hans, spesielt p\xc3\xa5 grunn av Game Link-kabelen, som han s\xc3\xa5 for seg at kunne la spillere bytte pok\xc3\xa9mon med hverandre. Konseptet med \xc3\xa5 bytte informasjon p\xc3\xa5 denne m\xc3\xa5ten var ny i videospillindustrien, fordi tilkoblingskabler tidligere bare hadde blitt brukt til \xc3\xa5 konkurrere mot hverandre. \xc2\xabJeg s\xc3\xa5 for meg informasjon som ble overf\xc3\xb8rt ved \xc3\xa5 koble to Game Boy-er sammen med spesialkabler, og tenkte at wow, det kommer til \xc3\xa5 bli noe!\xc2\xbb sa Tajiri. Tajiri tokk ogs\xc3\xa5 innflytelse fra Squares Game Boy-spill The Final Fantasy Legend, og bemerket i et intervju at spillet ga ham en id\xc3\xa9 om at mer enn bare actionspill kunne lages for den h\xc3\xa5ndholdte konsollen._NEWLINE_Spillets hovedpersoner er oppkalt etter Tajiri selv som \xc2\xabSatoshi\xc2\xbb, som beskrives som Tajiri som barn, og \xc2\xabShigeru\xc2\xbb etter hans langvarige venn, rollemodell, mentor og Nintendo-kollega Shigeru Miyamoto. Ken Sugimori, artist og langvarig venn av Tajiri, ledet designavdelingen av spillet, og kom fram til designet p\xc3\xa5 alle de 151\xc2\xa0pok\xc3\xa9monene med et team p\xc3\xa5 mindre enn ti personer. Sugimori fullf\xc3\xb8rte s\xc3\xa5 designet til hver pok\xc3\xa9mon og tegnet dem fra forskjellige vinkler slik at Game Freaks grafikkavdeling kunne gjenskape dem i spillet p\xc3\xa5 en god m\xc3\xa5te. Musikken i spillet ble komponert av Junichi Masuda, som brukte Game Boy-ens fire lydkanaler til \xc3\xa5 skape b\xc3\xa5de musikken og lydeffektene og pok\xc3\xa9monenens egne lyder som h\xc3\xb8res n\xc3\xa5r man m\xc3\xb8ter dem. Han har bemerket at spillenes kjenningsmelodi, kalt \xc2\xabMonster\xc2\xbb, ble produsert med tanke p\xc3\xa5 en kampscene der hvit st\xc3\xb8y ble brukt til \xc3\xa5 h\xc3\xb8res ut som marsjmusikk og imitere en skarptromme._NEWLINE_Spillet skulle egentlig hete Capsule Monsters, men gikk gjennom flere navn (deriblant CapuMon og KapuMon) p\xc3\xa5 grunn av varemerkeproblemer, f\xc3\xb8r de endte opp p\xc3\xa5 Pocket Monsters. Tajiri trodde alltid at Nintendo ville avsl\xc3\xa5 spillet fordi de til \xc3\xa5 begynne med ikke forsto konseptet. Spillene ble imidlertid en stor suksess, noe Tajiri og Nintendo ikke hadde forventet, spesielt med tanke p\xc3\xa5 at de kom p\xc3\xa5 et tidspunkt da Game Boys popularitet var dalende. Da han h\xc3\xb8rte om konseptet Pok\xc3\xa9mon foreslo Miyamoto at man skulle lage flere versjoner av spillet med forskjellige pok\xc3\xa9mon i hver, noe som ville hjelpe med bytteaspektet i spillet._NEWLINE_I Japan var Red og Green de f\xc3\xb8rste versjonene som ble sluppet. De solgte raskt, delvis p\xc3\xa5 grunn av ideen om \xc3\xa5 dele spillet i to versjoner, noe som gjorde at mange spillere kj\xc3\xb8pte begge versjonene. Flere m\xc3\xa5neder senere ble Blue gitt ut i Japan som en spesialutgave som kun kunne kj\xc3\xb8pes via postordre, med oppdatert grafikk og ny dialog. For \xc3\xa5 skape mer utfordring og hype rundt spillet avsl\xc3\xb8rte Tajiri at det var en ekstra pok\xc3\xa9mon kalt Mew skjult i spillene, noe han mente \xc2\xabskapte mange rykter og myter om spillet\xc2\xbb og \xc2\xabholdt interessen i live\xc2\xbb. Denne pok\xc3\xa9monen ble egentlig lagt til som en intern sp\xc3\xb8k av Shigeki Morimoto, og skulle ikke eksponeres for spillerne. Det var ikke f\xc3\xb8r senere at Nintendo bestemte seg for \xc3\xa5 gi ut Mew under promoteringstilsetninger. I 2003 ble imidlertid en teknisk feil i spillet kjent som gj\xc3\xb8r at alle spillere kan f\xc3\xa5 tak i den sjeldne pok\xc3\xa9monen._NEWLINE_Da spillet skulle lokaliseres for Nord-Amerika gikk et lite team under ledelse av Hiro Nakamura gjennom hver enkel pok\xc3\xa9mon og ga dem nye navn med tanke p\xc3\xa5 et vestlig publikum, basert p\xc3\xa5 pok\xc3\xa9monenes utseende og karakteristikk. I l\xc3\xb8pet av denne prosessen tok Nintendo ogs\xc3\xa5 ut varemerkebeskyttelse p\xc3\xa5 alle de 151 pok\xc3\xa9monnavnene for \xc3\xa5 sikre seg at de ville v\xc3\xa6re unike for disse spillene. Under oversettelsesprosessen ble det klart at det ikke var s\xc3\xa5 lett som \xc3\xa5 endre teksten i spillet fra japansk til engelsk; spillene m\xc3\xa5tte omprogrammeres fra bunnen av p\xc3\xa5 grunn av kildekodens skj\xc3\xb8re tilstand, en bieffekt av den uvanlig lange utviklingstiden til spillene. De engelskspr\xc3\xa5klige utgavene ble derfor basert p\xc3\xa5 den nyere japanske versjonen Blue, med samme programmering og grafikk, men med samme fordeling av pok\xc3\xa9mon som i de japanske utgavene Red og Green._NEWLINE_N\xc3\xa5r de ferdige utgavene Red og Blue var i ferd med \xc3\xa5 bli utgitt brukte Nintendo angivelig over 50\xc2\xa0millioner dollar p\xc3\xa5 \xc3\xa5 markedsf\xc3\xb8re spillene av frykt for at serien ikke skulle appellere til amerikanske barn. Det vestlige lokaliseringsteamet advarte Nintendo om at \xc2\xabs\xc3\xb8te monstre\xc2\xbb kanskje ikke ville godtas av et amerikansk publikum, og anbefalte at de skulle redesignes og gj\xc3\xb8res t\xc3\xb8ffere. Nintendos dav\xc3\xa6rende president, Hiroshi Yamauchi, lot dem ikke gj\xc3\xb8re dette, og tok heller sjansen p\xc3\xa5 \xc3\xa5 slippe spillene i USA slik de var. Til tross for disse utfordringene ble de nyprogrammerte utgavene Red og Blue til slutt sluppet i Nord-Amerika over to og et halvt \xc3\xa5r etter at Red og Green kom ut i Japan.\n_START_SECTION_\nPok\xc3\xa9mon Blue (Japan)\n_START_PARAGRAPH_\nPok\xc3\xa9mon Blue (japansk: \xe3\x83\x9d\xe3\x82\xb1\xe3\x83\x83\xe3\x83\x88\xe3\x83\xa2\xe3\x83\xb3\xe3\x82\xb9\xe3\x82\xbf\xe3\x83\xbc \xe9\x9d\x92 Poketto Monsut\xc4\x81 Ao) ble utgitt i Japan som en spesiell postordreutgave til abonnentene av CoroCoro Comic 15. oktober 1996. Det ble senere utgitt i butikker 10. oktober 1999. Spillet hadde oppdatert grafikk og ny dialog, og har Blastoise som maskot. Spillets programmering og grafikk ble brukt til \xc3\xa5 lage de internasjonale utgavene av Red og Green, som fikk navnene Red og Blue. Den japanske utgaven Blue har nesten alle pok\xc3\xa9monene fra b\xc3\xa5de Red og Green, noe som gj\xc3\xb8r at det bare er noen f\xc3\xa5 pok\xc3\xa9mon som er helt eksklusive til \xc3\xa9n utgave.\n_START_SECTION_\nPok\xc3\xa9mon Yellow\n_START_PARAGRAPH_\nPok\xc3\xa9mon Yellow: Special Pikachu Edition (japansk: \xe3\x83\x9d\xe3\x82\xb1\xe3\x83\x83\xe3\x83\x88\xe3\x83\xa2\xe3\x83\xb3\xe3\x82\xb9\xe3\x82\xbf\xe3\x83\xbc \xe3\x83\x94\xe3\x82\xab\xe3\x83\x81\xe3\x83\xa5\xe3\x82\xa6 Poketto Monsut\xc4\x81 Pikach\xc5\xab) er en spesialutgave av Red og Blue som opprinnelig ble sluppet 12. september 1998 i Japan, 1. oktober 1999 i Nord-Amerika, og 16. juni 2000 i Europa. Spillet ble designet for \xc3\xa5 ligne p\xc3\xa5 animen Pok\xc3\xa9mon; spilleren mottar en Pikachu som sin startpok\xc3\xa9mon, og motstanderen starter med en Eevee. Noen av bifigurene i spillet ligner p\xc3\xa5 de fra animen, deriblant Jesse, James og Meowth.\n_START_SECTION_\nPok\xc3\xa9mon FireRed og LeafGreen\n_START_PARAGRAPH_\nPok\xc3\xa9mon FireRed og Pok\xc3\xa9mon LeafGreen (japansk: \xe3\x83\x9d\xe3\x82\xb1\xe3\x83\x83\xe3\x83\x88\xe3\x83\xa2\xe3\x83\xb3\xe3\x82\xb9\xe3\x82\xbf\xe3\x83\xbc \xe3\x83\x95\xe3\x82\xa1\xe3\x82\xa4\xe3\x82\xa2\xe3\x83\xac\xe3\x83\x83\xe3\x83\x89\xe3\x83\xbb\xe3\x83\xaa\xe3\x83\xbc\xe3\x83\x95\xe3\x82\xb0\xe3\x83\xaa\xe3\x83\xbc\xe3\x83\xb3 Poketto Monsut\xc4\x81 Faiareddo R\xc4\xabfugur\xc4\xabn) er utvidede nyutgaver av Red og Blue. Disse spillene ble utviklet av Game Freak og utgitt av Nintendo for Game Boy Advance, og er kompatible med Game Boy Advance Wireless Adapter, som i begynnelsen kom sammen med spillene. FireRed og LeafGreen ble utgitt i Japan 23. januar 2004, i Nord-Amerika 9. september 2004, og Europa 1. oktober 2004._NEWLINE_Spillene fikk god kritikk, med en sammenlagt sk\xc3\xa5r p\xc3\xa5 81\xc2\xa0% p\xc3\xa5 Metacritic. De fleste kritikerne ber\xc3\xb8mte at de hadde f\xc3\xa5tt med nye spillelementer mens de fortsatt hadde spillseriens tradisjonelle spillmekanikk. Mottakelsen av grafikken og lyden var litt mer blandet, der noen sa at de var for enkle, og ikke noen stor forbedring fra de forrige spillene i serien, Pok\xc3\xa9mon Ruby og Sapphire. FireRed og LeafGreen var kommersielle suksesser, og solgte rundt 12\xc2\xa0millioner utgaver p\xc3\xa5 verdensbasis.\n_START_SECTION_\nVirtual Console\n_START_PARAGRAPH_\n12. november 2015 kunngjorde Nintendo at den opprinnelige generasjonen Pok\xc3\xa9mon-spill ville bli gitt ut p\xc3\xa5 Nintendo 3DS' Virtual Console-tjeneste 27. februar 2016, p\xc3\xa5 dagen 20\xc2\xa0\xc3\xa5r etter Red og Green f\xc3\xb8rst ble utgitt i Japan. Spillene blir de f\xc3\xb8rste p\xc3\xa5 Virtual Console som simulerer Game Link Cable-funksjonaliteten for \xc3\xa5 tillate bytting og kjemping med andre spillere. Disse versjonene vil tillate bytting av pok\xc3\xa9mon til de nye spillene Pok\xc3\xa9mon Sun og Moon via applikasjonen Pok\xc3\xa9mon Bank. Spesielle utgaver av Nintendo 2DS, der konsollen matcher fargen p\xc3\xa5 spillet, ble ogs\xc3\xa5 utgitt i forbindelse med denne nyutgaven av Red, Blue og Yellow._NEWLINE_Innen 31. mars 2016 hadde spillene blitt solgt mer enn 1,5\xc2\xa0millioner ganger p\xc3\xa5 Virtual Console."